กรุงไทยเปิดเกมลดค่าต๋งโอนเงิน ดีเดย์ใช้1มิ.ย.
นี้กรุงไทยเปิดให้บริการฟรีค่าธรรมเนียมโอนเงินข้ามเขตเป็นธนาคารแรก
22 พ.ค. 2556

นี้กรุงไทยเปิดให้บริการฟรีค่าธรรมเนียมโอนเงินข้ามเขตเป็นธนาคารแรก
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารกรุงไทยได้ประกาศลดค่าธรรมเนียมโอนเงินข้ามเขตภายในธนาคารเดียวกันเป็นแห่งแรก โดยให้ใช้ได้ฟรี 15 รายการต่อเดือน กรณีใช้บริการผ่าน Internet Banking และ Mobile Banking รวมทั้งฟรีรายการแรก เมื่อใช้บริการผ่าน ATM ส่วนรายการต่อไปคิดรายการละ 10 บาท เริ่มตั้งแต่วันที่ 1 มิ.ย.นี้ เป็นต้นไป หลังเป็นผู้นำลดค่าธรรมเนียมเป็นธนาคารแรกในปี 2554
นายเวทย์ กล่าวว่า การลดค่าธรรมเนียมครั้งนี้ก็เพื่อช่วยลดภาระค่าใช้จ่ายให้กับลูกค้า และส่งเสริมการใช้บริการผ่านช่องทางอิเล็กทรอนิกส์ เนื่องจากเป็นธุรกรรมทางการเงินที่มีต้นทุนต่ำ และลูกค้าสามารถทำรายการด้วยตัวเองได้ 24 ชั่วโมง โดยไม่มีวันหยุด
“ธนาคารคาดว่าหลังจากลดค่าธรรมเนียมในครั้งนี้ คาดว่าธุรกรรมทางการเงินผ่านช่องทางอิเล็กทรอนิกส์จะมีปริมาณเพิ่มมากขึ้น อันจะเป็นประโยชน์ต่อเศรษฐกิจของประเทศ” นายเวทย์ กล่าว
นายเวทย์ กล่าวอีกว่า นี่ไม่ใช่ครั้งแรกที่ธนาคารกรุงไทยเป็นผู้นำในการลดค่าธรรมเนียม โดยในปี 2554 ธนาคารได้เป็นผู้นำในการปรับลดค่าธรรมเนียมการทำรายการผ่านเครื่อง ATM/ADM ข้ามจังหวัดและข้ามธนาคาร พร้อมลดค่าธรรมเนียมเพิ่มเติมอีก 2 รายการในคราวเดียวกัน ได้แก่ การโอนเงินผ่านบริการ Internet Banking หรือ Mobile Banking และการโอนเงินเข้าบัญชีอัตโนมัติภายในธนาคารเดียวกันคิดราคาเดียวทั่วประเทศ
ปัจจุบันมีธนาคารพาณิชย์เพียง 2 ราย ไม่เรียกเก็บค่าธรรมเนียมฝาก/โอนเงินธนาคารเดียวกันข้ามเขต คือ ธนาคารเกียรตินาคิน และธนาคารทิสโก้ ขณะที่มีธนาคารส่วนใหญ่ ทั้ง ธนาคารกรุงเทพ กรุงศรีอยุธยา กสิกรไทย ซีไอเอ็มบี ไทย ทหารไทย ไทยพาณิชย์ ยูโอบี ธนชาต และสแตนดาร์ดชาร์เตอร์ด (ไทย) จะคิดค่าธรรมเนียมฝาก/โอนเงินธนาคารเดียวกันข้ามเขตฟรีครั้งแรกของเดือน ครั้งต่อไปของเดือนคิดรายการละ 15 บาท ส่วนธนาคารไทยเครดิตเพื่อรายย่อย กับธนาคารแลนด์ แอนด์ เฮ้าส์ ไม่คิดค่าธรรมเนียมสำหรับการทำรายการครั้งแรก แต่ครั้งต่อไปคิดรายการละ 10 บาท ขณะที่ธนาคารแห่งประเทศไทยกำลังผลักดันให้ธนาคารเลิกค่าธรรมเนียมการโอนเงินในธนาคารเดียวกัน